འདི་ཉིད་སོག་ཡུལ་དུ་ཕེབས་པའི་སྐོར།དེབ་སྔོན་དུ།ས་སྐྱར་བཞུགས་པས་ཧོར་གྱིས་གདན་དྲངས་ནས་བྷཱུ་ཡན་དུ་རྒྱལ་པོའི་མཆོད་གནས་མཛད།དེར་ཚད་མ་རྣམ་འགྲེལ་གྱི་ཊཱིཀ་བསྡུས་པ་དང་བཅས་པ་བརྩམས།གསེར་ཡིག་པ་རྣམས་ལ་བཅོམ་ལྡན་པའི་དྲུང་དུ་འབུལ་བར་ཅི་ཐེངས་བྱས་ཀྱང་མཉེས་པ་ཙམ་མ་བྱུང་།མཐར་སྣག་ཚ་སྒམ་ཆུང་གང་བསྐུར་བས་ཤིན་ཏུ་མཉེས།ཞེས་དང་།ཆོས་འབྱུང་མཁས་པའི་དགའ་སྟོན་ལས།ས་སྐྱར་བཞུགས།ཕྱིས་ཧོར་རྒྱལ་པོ་བུ་ཡན་དུའི་བླ་མ་མཛད།འབུལ་བ་ཅི་བསྐུར་ཡང་མ་མཉེས་པ་ལ་ཕྱིས་རྒྱ་སྣག་སྒམ་གང་ཤོག་བུ་སྨྱུ་གུ་སོགས་ཕུལ་བས་མཉེས་ཏེ་ངའི་བུ་དེ་ལ་ཤེས་རབ་ཡོད་གསུངས་སྐད།སོགས་དང་གཞན་ཡིག་ཆ་ཁ་ཤས་སུའང་སོག་པོའི་གོང་མ་བྷུ་ཡན་ཐུས་འཇམ་སྒེག་གདན་འདྲེན་ཞུ་བར་བཤད་པ་ལྟར་ན།རྗེས་སུ་བསྐྱར་དུ་གདན་འདྲེན་ཞུ་ན་ལས་གཞན་ཐེངས་སྔོན་མ་ཞིག་ལ་ཕེབས་ཡོད་པ་ནི།རྒྱལ་པོ་བྷུ་ཡན་ཐུ་སྲིད་ཁྲིར་འཁོད་དུས་ཕྱི་ལོ་༡༣༡༢ལོ་ཡིན་པ་དང་སྐབས་དེར་བཅོམ་ལྡན་པ་༡༢༢༧༡༣༠༥འདས་ནས་ལོ་བཅུ་གཉིས་སོང་ཟིན་ཅིང་།གོང་འཁོད་ཡིག་ཆ་གཉིས་སུ་མཆིམས་འཇམ་པའི་དབྱངས་ཀྱིས་ཧོར་ཡུལ་ནས་སྣག་ཚ་སོགས་བཅོམ་ལྡན་པ་ལ་བསྐུར་བས་བཅོམ་ལྡན་པ་ཐུགས་མཉེས་པར་བཤད་པས།རྒྱལ་པོ་དེ་སྲིད་ཁྲིར་མ་འཁོད་པའི་གོང་ནས་འཇམ་སྒེག་ཧོར་ཡུལ་དུ་ཕེབས་ཡོད་པར་ཤེས་སོ།།གཞན་སོག་པོའི་མཁས་པས་མཛད་པའི་ཧོར་སོག་གི་ཆོས་འབྱུང་རྣམས་སུ་རྒྱལ་པོ་བྷུ་ཡན་ཐུའི་རིང་ལ་བཅོམ་ལྡན་རིག་རལ་གྱི་སློབ་མ་མཁས་པ་འཇམ་དབྱངས་ཧོར་ཡུལ་དུ་བྱོན་པ་ལའང་མཆོད་གནས་མཛད་ཅེས་པར་བརྟགས་ནའང་སྔོན་ནས་ཧོར་ཡུལ་དུ་ཕེབས་ཡོད་པར་གསལ་ལོ།།ཡང་ཡིག་ཆ་ཁ་ཤས་སུ་འགྲོ་མགོན་ཆོས་རྒྱལ་འཕགས་པ་ཐེངས་གཉིས་པ་ཧོར་ཡུལ་དུ་ཕེབས་སྐབས་ཁོང་ཡང་ལྷན་དུ་ཕེབས་པར་བཤད་འདུག་ནའང་།མཁས་པ་འདིའི་སྐོར་ཅུང་རྒྱས་པའི་ཡིག་ཆ་དེབ་སྔོན་དང་ཆོས་འབྱུང་མཁས་པའི་དགའ་སྟོན་གཉིས་སུ།དམ་པ་འདི་འགྲོ་མགོན་འཕགས་པ་དང་ལྷན་དུ་ཕེབས་པའི་སྐོར་མི་གསལ་ལ།འགྲོ་མགོན་འཕགས་པའི་རྣམ་ཐར་དུའང་འཕགས་པ་ཐེངས་གཉིས་པར་ཧོར་ཡུལ་དུ་ཕེབས་སྐབས་དམ་པ་འདི་མཉམ་དུ་ཡོད་པ་གསལ་པོ་ཞིག་མི་སྣང་མོད།བཅོམ་ལྡན་པ་དགུང་ལོ་སོ་དྲུག་གི་སྐབས།ཕྱི་ལོ་༡༢༦༢ལོར་སྣར་ཐང་དུ་གདན་ཞུར་མངགས་པའི་མི་སྣའི་གྲས་སུ་མཆིམས་འཇམ་པའི་དབྱངས་ཡོད་པ་དང་།ཆོས་འབྱུང་མཁས་པའི་དགའ་སྟོན་སོགས་སུ།འཇམ་སྒེག་པཀྵིས་སློབ་དཔོན་ལ་འདྲེ་བརྫུ་བྱས་པས་ཆོས་བར་ནས་སྤོས་པས་ས་སྐྱར་བཞུགས།ཕྱིས་ཧོར་ཡུལ་དུ་གདན་དྲངས་ཏེ་རྒྱལ་པོ་བུ་ཡན་དུའི་བླ་མ་མཛད་སོགས་འབྱུང་བ་ལྟར།ས་སྐྱར་ཕེབས་དུས་ཕྱི་ལོ་༡༢༦༢ལོའི་རྗེས་སུ་ཡིན་ལ།འགྲོ་མགོན་འཕགས་པ་སོག་ཡུལ་སོག་པོའི་གོང་མས་རྒྱ་ནག་ལ་དབང་བསྒྱུར་བའི་སྐབས་ཡིན་པས་འདིའི་སོག་ཡུལ་ལམ་སོག་ཡུལ་གྱི་ས་ཁྱོན་ནམ་ས་ཁོངས་ཀྱང་ཤེས་དགོས་པའི་གནད་དམ་པའོ།།དུ་ཐེངས་གཉིས་པ་ཕེབས་སྐབས།འཕགས་པས་འཁོར་དུ་མི་ཆེན་དཔོན་ཆེན་དགེ་བཤེས་མཁས་པ་སོགས་གནད་ཡོད་མི་སྣ་མང་པོ་ཞིག་ཁྲིད་དེ་ཕེབས་ཡོད་པ་ནི་རྣམ་ཐར་དུ་གསལ་ལ།མཛོད་འགྲེལ་མངོན་པའི་རྒྱན་གྱི་སྦྱར་བྱང་དུའང་།དཔལ་ས་སྐྱའི་ཆོས་གྲྭ་ཆེན་པོར་དབུ་བརྩམས་ནས།སའི་དབང་ཕྱུག་རྒྱལ་པོ་ཆེན་པོའི་ཕོ་བྲང་ཅོང་ཏུའི་མཁར་དུ་ལེགས་པར་གྲུབ་པར་བྱས་པའོ།།ཞེས་ས་སྐྱ་ནས་དབུ་བརྩམས་པར་གསུངས་པ་དང་།སྐབས་འདིའི་ཕོ་བྲང་ཅོང་ཏུའི་མཁར་ཞེས་པའི་ཅོང་ཏུ་ནི་ཀྲུང་ཏུ་སྟེ་སེ་ཆེན་རྒྱལ་པོ་ཕྱི་ལོ་༡༢༦༠ལོར་རྒྱལ་སར་འཁོད་རྗེས་ཏཱ་ཏུ་མཁར་སོགས་མཁར་བཞི་བརྩིགས་པ་དང་།ཀྲུང་ཏུའི་མིང་ཡང་ཏཱ་ཏུར་བསྒྱུར་བ་དང་དེང་གི་པེ་ཅིང་ཡིན་ཞིང་།ཕྱི་ལོ་༡༢༧༡ལོར་རྒྱལ་ས་ཏཱ་ཏུའི་མཁར་རམ་པེ་ཅིང་མཁར་དུ་སྤོས་པ་ཡིན་ལ།མཛོད་འགྲེལ་མངོན་པའི་རྒྱན་རྩོམ་སྐབས་ཅོང་ཏུ་རུ་འབོད་པར་བརྟགས་ཚེ།མཁར་མིང་ཏཱ་ཏུ་རུ་མ་བསྒྱུར་བའི་སྔོན་ཏེ་ཕྱི་ལོ་༡༢༧༡ལོའི་སྔོན་ལ་ཡིན་པར་གསལ་ལ།འགྲོ་མགོན་འཕགས་པས་ཀྱང་གནས་འདིར་སྒྲུབ་ཐབས་སོགས་བསྟན་བཅོས་མང་པོ་ཞིག་མཛད་པ་དང་བསྒྱུར་འདུག་ལ་སྦྱར་བྱང་དང་འགྱུར་བྱང་རྣམས་སུ་ཅོང་ཏུ་མཁར་རམ་ཅོང་ཏུའི་ཕོ་བྲང་ཞེས་གསལ་བ་དང་།འགྲོ་མགོན་འཕགས་པ་ཐེངས་གཉིས་པ་སོག་ཡུལ་དུ་ཕེབས་སྐབས་ཕྱི་ལོ་༡༢༦༧ལོ་ཡིན་པ་རྣམས་ཀྱིས་འདི་ཉིད་འགྲོ་མགོན་འཕགས་པ་དང་ལྷན་དུ་ཕེབས་ཡོད་པ་ཚོད་དཔག་ནུས་ལ།གོང་དུ་དྲངས་པ་ལྟར་༡༢༦༢ལོར་བཅོམ་ལྡན་པ་གདན་འདྲེན་སྐབས་དམ་པ་འདི་སྣར་ཐང་དུ་བཞུགས་འདུག་པ་དང་།འགྲོ་མགོན་འཕགས་པ་དགུང་ལོ་སོ་གསུམ་པ་ཕྱི་ལོ་༡༢༦༧ལོར་སོག་ཡུལ་དུ་ཕེབས་སྐབས་འདི་པ་ལྷན་དུ་ཕེབས་འདུག་ན།ས་སྐྱར་ཕེབས་སྐབས་ཀྱང་།ཕྱི་ལོ་༡༢༦༢ནས་༡༢༦༧བར་གྱི་ལོ་ལྔའི་ནང་ལ་ཡིན་ངེས་སོ།།གཞན་དམ་པ་འདི་འགྲོ་མགོན་འཕགས་པ་དང་ལྷན་དུ་ཕྱིར་བོད་དུ་ཕེབས་ཡོད་མེད་དང་།ཕྱིས་སུ་སོག་རྒྱལ་གྱིས་གདན་འདྲེན་ཞུ་བ་ཡིན་མིན་སོགས་ནི་དཔྱད་དགོས་པའོ།།གཞན་འཕགས་པ་ཧོར་ཡུལ་དུ་བྱོན་སྐབས་འདམ་དུ་ཞག་བཅུ་གཅིག་བཞུགས་སྐབས་བཀའ་གདམས་པ་ནམ་མཁའ་འབུམ་གྱིས་མཇལ་ཏེ་ཆོས་འབྲེལ་ཞུས་འདུག་པ་དང་།ནམ་མཁའ་འབུམ་གྱིས་སྐབས་དེའི་འཕགས་པའི་མཛད་པའི་ཆ་ཤས་རྣམས་རྣམ་ཐར་ཚན་པ་གཉིས་སུ་བཀོད་ཡོད་པ་ལས།གཡོན་ཕྱོགས་ཀྱི་ཁྲིའི་རྩ་ན་མངོན་པ་བས་དབུ་བྱས་ནས་དགེ་བཤེས་དང་མི་ཆེན་ཤ་སྟག་གྲལ་རིམ་བྱས་ནས་སྒོར་གྱིས་བསྐོར།ཞེས་དང་།ནམ་ཕྱེད་ཙམ་སོང་ཙ་ན་བླ་མ་རྒྱང་སྟེ་བྱོན་པས།བཀའ་གདམས་པ་ངའི་གཟིམས་གུར་འདིར་འགྲོ་བ་མིན་ནམ་གསུངས།འགྲོ་ལགས་བགྱིས།དེ་ནས་མངོན་པ་བ།སྣེའུ་ཐོག་པ་གཉིས།འདུལ་འཛིན་ཆོས་མགོན།བདག་དང་ལྔ་ལ་ཁྱེད་རྣམས་གལ་ཆེ་ཤོས་ཡིན་འདི་མ་བྱས་ན་དཔོན་སློབ་ཤ་མི་ཕེབས་པ་ཡིན་གསུངས་ནས་ཚོགས་འཁོར་རྒྱས་པ་ཅིག་མཛད།ཅེས་སྐབས་དེར་འཁོར་གྱི་གཙོ་བོའི་གྲས་སུ་མངོན་པ་བ་ཞེས་པ་ཞིག་འབྱུང་བ་དེ་ཉིད་མཁས་པ་འདི་ཡིན་ནམ་སྙམ་སྟེ།དེ་ཡང་སྐབས་ཐོག་དེར་རམ་དུས་སྐབས་དེར་སྣར་ཐང་དུ་མངོན་པའི་གཞུང་ལ་ཐོས་བསམ་ཧ་ཅང་སྨར་བའི་དུས་སྐབས་ཤིག་ཡིན་པ་དང་།རྣམ་ཐར་སོགས་སུ་འདིའི་མཚན་བརྗོད་སྐབས་མཁས་པ་འཇམ་པའི་དབྱངས་ཞེས་མཁས་པའི་མིང་གིས་བརྗོད་པ་དང་།མཁས་པའི་མཚན་ཐོགས་པའང་མངོན་པའི་གཞུང་ལ་མཁས་པའི་ཆ་ནས་ཡིན་པ་ནི་བརྩམས་ཆོས་ཀྱིས་དཔགས་ནུས་སོ།།